Sagaing, Hti Jaik Mare Kahtawng Uphkang Salang Yawng Bungli Pru Mat
Lai wa sai 2019 ning gaw Jinghpaw Wunpawng Amyu sha ni a matu yak ai, pyaw ai namchyim hkum hkra hte lai di lu sai re. Maning na ladaw laman Mungdaw ginra ni hta byin mat wa ai lak lai mabyin, mungmasa mabyin hte kaga myit lawm hpa shiga ni hpe bai tang madun dat ga ai.
2019 shaning ningnan January shata e Jinghpaw mung shawa sha nrai, Myen mung ting hpe kajawng shangun ai lam gaw Mali zup hka madim hpe galaw na matu ginra masha ni, makam masham ningbaw ni hte shinggyim wuhpung wuhpawng ni yawng myit hkrum tim, maigan nga mungshawa nkau sha myit nhkrum ai majaw ya na zawn byin nga ai lam, Myen mung hte seng ai Miwa gumsan mungdan sumtsan salang rung kaw nna ndau ai lam re.
Raitim, dai ndau shabra laika gaw shut ai lam, ginra masha ni gaw galoi tim, malizup madim masing hpe ninghkap na re nga nna matut tsun wa ai re.
Dai hpang, Mungdaw ting madang shanglawm ai mali zup madim ninghkap shawa n gun madun lamang hpe February shata e matut galaw wa sai re.
Bai nna January shata e sha, Wunpawng Amyusha ni a pandung gaw Awm Dawm shanglawt ai mungdan re nga nna, Jinghpaw Wunpawng Amyusha Hpung KNO woi awn galaw ai Mungdan kata shinggan Jinghpaw wunpawng amyusha ni yawng shang lawm ai zuphpawng hta ndau wa sai re.
Wunpawng Mungdan Shanglawt hpung KIO hte Asuya lapran gap hkat ai lam gaw 2019 e zim ai daram re ai hpe mu lu ai. Raitim, Myen hpyendap maga KIO a dap nkau hpe gasat zing ai lam ni gaw loi li matut byin wa sai re. Lak lai ai lam gaw Wunpawng mungdan shanglawt hpyendap KIA hku nna, lahta Myen mung dap hpawm rai nga ai Balawng Dap TNLA, Rakhine Dap AA, Kokang MNDAA hte rau ginrun nna majan hpaw ai lam nnga ai hpe mu lu ai.
August shata laman byin mat ai Pyi Oo Lwin Myen hpyen hpaji jawng hpe sa gasat ai majan, kutkai e mungshawa law law si hkrum ai majan ni hta shanglawt dap KIA nshang lawm ai hpe mu lu ai.
Raitim simsa lam hte seng nna asuya hte bawngban ai hta gaw wuhpung 4 rau rum ai hpe mu lu ai. April shata Muse e asuya NRPC hte hkrumzup bawngban hpawng ngut ai hpang, KIO gaw dap hpawm wuhpung 4 hte rau nrai yang, gara hku mung Bilateral lekmat htu na nre nga nna, KIO lit nga salang langai Muse mung shawa sanglang hpawng langai hta tsun ai re.
Raitim, ya shaning ningnan du hkra gaw simsa lam hte seng nna ahpraw achyang nsam npra shi ai masa kaw naw rai nga ai hpe mu lu ai.
2019 ning January 31 ya shani gaw yawng a matu laklai ai shiga kaba langai mi byin wa sai hku re. Dai gaw 8 ning daram hpyen yen sai mungshawa ni hta na Namsan yang mare masha htinggaw 17 gaw shawng ningnan lang dum nta wa sai re. Myen hpyen mawdaw hte wa htaw sa ai lam rai nga ai. Dai hpang February shata e kalang, yawng 3 lang da bat wa sa sai rai nna, ya du hkra gaw htinggaw 98 hte masha marai 500 jan dum nta du nga sai re.
Raitim ndai lamang gaw shim lam hte sari sadang nnga ai nga nna, Namsan buga masha ni dum nta nhtang wa ai lam hpe dinglun ai lam ni law law byin wa sai re.
Ya 2020 ndai ginhtawng hta chyawm buga kahtawng 10 na hpyen yen 3000 jan hpe dum nta de shara bai wa jahkrat na matu Jinghpaw Hpyen yen lakawn lanawn hpung KHCC shakut nga sai re.
Majan lapran hpyen yen lawt lam a matu mungshawa n gun madun woi awn ai majaw htawng shata 6 jahkrat hkrum ai Slg. Zau Jat, Shd. Lum Zawng hte Srn.Nang Pu marai 3 hpe ‘MUSHE’ ngu ai kumhpa shagrau ai lamang February shata e galaw sai re.
Dai hpang Srn April shata laman shanhte 3 tup lawt pru wa sai re.
Majan 8 ning hpring ai June praw 9 ya shani, Hpyen yen ni a hkamsha lam hpe Lam nmaw makau hkrang shala lamang madun ai majaw woi awn ai Shd. Paw Lu hte Shy. Seng Nu pan hpe mung ahkang nhpyi ai sha, masha woi hpawng chyawm ai nga nna Myityina ginwang tara rung kaw htawng dam nhtoi 15 ya September praw 2 ya shani jahkrat ai re.
Dai zawn jeyang ai gaw ntara ai nga nna Shd. Paw Lu gaw tara agyi wa hpe joi jang jahten jaw ai majaw htawng shata 3 bai jahkrat hkrum sai re.
Shan 2 gaw 2019 ning laman wanglu wanglang tsun shaga ahkang lu na matu shakut ai lam re nga nna shagrau hkrum sai re.
Mungmasa party maga de bai gayin yu ga nga yang, Kachin Democratic Party KDP, Kachin State Democray Party KSDP hte Unity and development Party for Kachin State UDPKS party 3 pawng da ai Kachin State People’s party KSPP gaw June shata laman tara shang masat lekmat lu sai re.
Party ningnan kyuhpyi ap nawng ai lam hpe July shata 29 ya shani Myityina majoi gawk nu e galaw wa sai re. Bai nna lai wa sai December shata hta sha, KSPP de pawng hpawm na matu Pawng Yawng Ram Rawt Hpung ngu ai ‘UNFDP’ party bai shanglawm wa sai re.
Miwa langu sun hte lamu ga shingra tara htenza ai mabyin law law byin wa sai re. KNG Jinghpaw shiga dap sawk sagawn shiga tang madun lu ai daram nga yang, langu sun hta lang ai shingja tsi a majaw, hka kata na nga yawng hkra si mat ai mabyin ni hpe Aung May 2 deng-9) mare na Nam Min hka e kalang, Sadung Wara Yang e 2 lang byin wa sai re.
Bai nna Miwa company hte Jinghpaw mungdaw asuya ginrun galaw na Nam Jim sut hpaga ginra a matu mung ginra masha ni hpe ninghkap ai lam matut tsun nga ai re.
Jinghpaw mungdaw kata Miwa langu sun hte seng nna lamu ga manghkang, amu galaw ai ni shata shabrai nlu ai manghkang law law matut byin nga ding yang re.
Bai nna Lawaka masha gawn hkang dap mung dang di ai daram ntara ai ladat hte mungdaw kata de shang wa ai miwa amyusha ni hpe rim jep ahkyak la ai lam galaw wa sai re.
2019 gaw MMA ginsup hpan hte Kyoshin karate ginsup ai hta awngdan lam law law lu la ai hpe mu lu ai. October shata Japan e galaw ai MMA one championship shingjawng ai hta Wunpawng amyusha Nsang Awng La gaw Bradon vera hpe dang nna, shi a light heavy weight ninggang hpe makawp maga da sai zawn, Myitkyina hpyen yen dabang na Shd. Ja La hte rau ramma nkau mung Singapore, Japan e shingjawng ai mungkan madang IKO karate shingjawng lamang ni hta awngdang ai lam hpe lu la sai re.
Hpang jahtum hku nna 2019 gaw Jinghpaw Wunpawng amyusha ni lapran mungdaw mying hte seng nna, nhkrum nra lam law law byin wa sai re. Dai re majaw 2020 hta gaw yawng hkra myit hkrum let bawngban jahkrum ai ladat hte mahtai tam lu na myit mada let, 2019 ning a Jinghpaw shiga ginchyum tang madun ai lam hpe hpung dim dat sai re.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn